As jy van jou kinders verwag om jou as ouer te eerbieding sal jy daardie respek moet verdien deur só te leef. As jy as kind so 'n ouer gehad het, dank die HERE vir hom of haar, want dit het jou die mens gemaak wat jy vandag is.
Eugéne Nielen Marais beklee 'n unieke plek in die Afrikaanse literatuurgeskiedenis. Hy is op hierdie dag in 1871 gebore, en ons onthou hom veral as koerantredakteur waar hy reeds van 1890 af belangrike voorbereidingswerk vir die Tweede Taalbeweging doen.
Ná die dood van sy vrou vertoef hy 'n lang ruk in die buiteland en praktiseer dan in Pretoria as advokaat. In hierdie tyd skryf hy 'n paar gedigte waaronder Winternag, wat hom groot beroemdheid besorg het: baie jare is hy as voorloper van ons groot digkuns beskou.
Van 1907 tot 1917 is hy vrederegter in die Waterbergdistrik waar hy 'n studie van miere, bobbejane en dies meer in hulle natuurlike omgewing maak – 'n studie wat later in internasionaal erkende geskrifte neerslag vind.
Marais sal altyd onthou word om die plek wat hy in die Afrikaanse literatuurgeskiedenis beklee, om gedigte soos Winternag, Waar Tebes in die stil woestyn, en Die dans van die reën. Nog werke soos Die Heks en veral Dwaalstories was ook van sy bekendes. Hy is op 29 Maart 1936 oorlede.